钦定古今图书集成/明伦汇编/氏族典/第113卷 > 崔𬸘
## 钦定古今图书集成/明伦汇编/氏族典/第113卷 > 崔𬸘

按《宋史崔𬸘传》，“𬸘字德符，雍丘人。父毗，徙居颍州，遂
为阳翟人。登进士第，调凤州司户参军，筠州推官。徽
宗初立，以日食求言。𬸘上书言司马光、章惇之忠佞，
至呼惇为贼。帝览而善之，以为相州教授。后蔡京复
籍，以𬸘为邪等，免所居官。久之，调绩溪令，移病归。始
居郏城，治地数亩，为婆娑园，屏处十馀年，人无贵贱”
长少，悉尊师之。宣和六年，起通判宁化军，召为殿中
侍御史。既至，而钦宗即位，授右正言。上疏论蔡京、冯
澥，愿斩之以谢天下。时议归重，忽得挛疾，不能行，三
求去，以龙图阁直学士主管嵩山崇福宫，命下而卒。